RESOLUCIÓN do 9 de xullo de 2007 pola que se convoca un curso de actualización de primeiros auxilios.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 19/07/2007

Dentro do programa de actividades que a Academia Galega de Seguridade Pública ten previsto realizar no ano 2007, e conforme as funcións atribuídas pola Lei 1/2007, do 15 de xaneiro, de creación da Academia Galega de Seguridade Pública, anúnciase a convocatoria dun curso de actualización de primeiros auxilios que se desenvolverá conforme as seguintes bases:
Primeira.-Obxectivos.
Difundir as novas recomendacións en soporte vital básico. Mellorar o prognóstico da parada cardiorrespiratoria (PCR). Difundir as normas e técnicas de actuación na atención ao paciente dentro das principais situacións de urxencia e emerxencia sanitaria ante as que se pode atopar o voluntario en xeral.
Actualizar os coñecementos para acceder á formación necesaria para a utilización e manexo dos desfibriladores externos (DESA) ao persoal non sanitario, membros das agrupacións de voluntarios de protección civil.
Segunda.-Destinatarios.
Os cursos van dirixidos aos membros das agrupacións de voluntarios de protección civil da Comunidade Autónoma de Galicia, que teñan realizado o curso básico de protección civil e un curso de segundo nivel.
Terceira.-Desenvolvemento.
1. Prazas: o número de prazas ofertadas para este curso é de corenta.
2. Duración e data: o curso terá lugar o 13 de setembro de 2007, en horario das 16.00 ás 20.00 horas e cunha duración de 4 horas lectivas.
3. Lugar: Academia Galega de Seguridade Pública. A Estrada.
Cuarta.-Solicitudes e prazo de inscrición.
1. A inscrición dos participantes é gratuíta.
2. O persoal que desexe participar nestes cursos deberá presentar, cuberta a máquina ou con letra moi clara, a instancia que figura no anexo.
3. O prazo para a presentación de instancias rematará o día 7 de setembro de 2007.
4. As instancias deberán estar asinadas polo presidente da agrupación e co selo desta, e no caso de haber máis dunha solicitude da mesma agrupación, deberán estar relacionadas por orde de preferencia. Estes requisitos serán indispensables para ser admitido no curso.
5. As instancias deberán enviarse por correo á sede da Academia Galega de Seguridade Pública a: Avenida da Cultura, s/n, 36680 A Estrada, ao fax nº 986 59 09 88, ou ben poden presentarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Os interesados poden facer uso do modelo de solicitude que aparece na páxina web:
http://agasp.xunta.es.
Quinta.-Contido.
O contido do curso de actualización de primeiros auxilios divídese en dúas partes:
-Teoría: (1 hora).
-Práctica: (3 horas).
Sobre actualización en soporte vital básico e primeiros auxilios.
Sexta.-Relación de admitidos.
A relación de participantes admitidos para a realización do curso exporase no taboleiro de anuncios da Academia Galega de Seguridade Pública, sen prexuízo da oportuna notificación aos seleccionados con antelación suficiente á realización do curso. Tamén se pode comprobar a admisión chamando ao teléfono 986 59 02 46, ou consultando a páxina web:
http://agasp.xunta.es
Sétima.-Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, en máis dun 10% das horas lectivas programadas determinará a cualificación de non apto no curso.
Oitava.-Certificado de aproveitamento.
Ao remate do curso entregaráselles un certificado de asistencia e aproveitamento a aquelas persoas que acrediten a súa asistencia continuada e superen, se é o caso, as correspondentes probas de coñecementos.
Novena.-Modificacións.
A Academia Galega de Seguridade Pública poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 9 de xullo de 2007.
Carlos Suárez-Mira Rodríguez
Director xeral da Academia Galega de Seguridade Pública
Ver referencia pdf "14000D010P035.PDF"